I det meste af Danmark vil himlen blive oplyst af fyrværkeri i aften. Men kæledyrene er ikke lige så glade for de flotte lysglimt og de høje brag, som mennesker er. Derfor opfordrer Dyrenes Beskyttelse til, at man holder kæledyrene inde. Hos Dyrenes Beskyttelse oplever de, at der er flere bortløbne hunde i dagene efter nytår, end der er på andre tidspunkter i løbet af året. Der er flere forskellige ting, som man kan gøre, for at dyrene kommer nemmest igennem aftenen. Her kan du læse Dyrenes Beskyttelses råd til kæledyrsejere på nytårsaften: ·  Sørg for, at hunden får tilstrækkelig motion om formiddagen, så den er træt om aftenen. ·  Luft hunden i snor, da den kan løbe væk, hvis den bliver forskrækket af f.eks. et højt brag. ·  Tag ikke hunden med ud, når fyrværkeriet er på sit højeste. ·  Hvis du har en udekat, så sørg for at holde den inde nytårsaften. Sørg for at kattelemmen er lukket. ·  Undlad af fyre bordbomber af, hvis dine dyr virker skræmte ved bragene. ·  Hvis du har udegående dyr, så sæt dem på stald og vær hos dem, hvis de virker stressede og skræmte. ·  Tag væk med kæledyrene til et roligere sted, hvis du har forventning om, at der vil blive fyret meget fyrværkeri af, der hvor du bor – eller få dyrene passet et roligt sted hos mennesker, de kender. ·  Hvis hunden eller katten vil gemme sig under sengen, skal de have lov til det. Hiv dem ikke ud, så stresser du dem blot yderligere. ·  Optræd roligt og behersket. Hvis du selv er bange, vil dyret straks mærke det, hvorfor dens egen angst vil blive forstærket. Vær rolig og afslappet så du ikke signalerer, at der er noget at være bange for. ·  Tag en snak med naboer og venner om, at de kan hjælpe dyrene ved at begrænse fyrværkeriet. ·  Hvis hunden eller katten stikker af, kan du efterlyse dem via Dyrenes Beskyttelses hjemmeside.

Referat:
Dyrenes Beskyttelse anbefaler, at man holder kæledyrene inde nytårsaften, da fyrværkeriet kan skaber stress og give dyrene angst.